**ELŐTERJESZTÉS**

**A Gazdasági és Jogi Bizottság 2019. december 16-i ülésére**

**Javaslat a PRENOR Kertészeti és Parképítő Kft.-vel kapcsolatos döntések meghozatalára**

Tájékoztatom a Tisztelt Bizottságot, hogy az önkormányzat 35 %-os tulajdoni részesedéssel működő gazdasági társasága, a PRENOR Kertészeti és Parképítő Kft. 2020. január 6. napjára rendkívüli taggyűlést hívott össze, amelynek napirendjén a felügyelőbizottsági tagok visszahívása, lemondása, valamint új tagok megválasztása, továbbá a társasági szerződés módosítása szerepel.

1. Szombathely Megyei Jogú Város Közgyűlése az 583/2019. (XI.28.) Kgy. számú határozatában Csejteiné Sipos Judit elnök és Dr. Prugberger Emil felügyelőbizottsági tag visszahívását kezdeményezte és helyükre Kelemen Krisztián és Csejteiné Sipos Judit 2024. november 30. napjáig történő megválasztását javasolta a társaság taggyűlésének.

A társasági szerződés jelenleg hatályos 14.1 pontja így szól: „*A társaság érdekeinek megóvása céljából az ügyvezetőt – 2020. május 31-ig terjedő időben – 5 tagú felügyelőbizottság ellenőrzi.*” A közgyűlési határozat végrehajtásához szükséges a társasági szerződés ezen pontjának módosítása a következők szerint: „*A társaság érdekeinek megóvása céljából az ügyvezetőt 5 tagú felügyelőbizottság ellenőrzi, melynek tagjait maximum 5 évre lehet megválasztani*.”

A felügyelőbizottság további három tagja a határozat ismeretében olyan nyilatkozatot juttatott el az ügyvezetőnek, mely szerint célszerű, ha a felügyelőbizottság minden tagja azonos időtartamra szóló megbízással rendelkezik. Erre tekintettel ők felügyelőbizottsági tagságukról a taggyűlés napjára szóló hatállyal lemondanak, de vállalják további öt évre a felügyelőbizottsági tagságot.

2. Az ügyvezető továbbá arra tett javaslatot, hogy mivel minden évben nehézségbe ütközik az adott évi üzleti terv tárgyév január 31-ig történő elfogadása, a társasági szerződés 11.3. pontja akként kerüljön módosításra, hogy „*a taggyűlés legkésőbb a tárgyév március 31. napjáig dönt az adott évi üzleti tervről*.”

Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 18. § (1)-(2) bekezdése alapján a társasági szerződésben rögzített kizárólagos taggyűlési döntést igénylő kérdésekben a polgármester a döntés előtt köteles kikérni a gazdasági ügyeket ellátó bizottság állásfoglalását.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2019. december „ ”.**

 **/: Dr. Nemény András :/**

**Határozati javaslat**

**…../2019. (XII. 16.) GJB számú határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 18. § (2) bekezdésében kapott hatáskörében eljárva a PRENOR Kertészeti és Parképítő Kft. 2020. január 6-i rendkívüli taggyűlése napirendjeivel kapcsolatban az alábbi határozatokat javasolja elfogadásra a társaság taggyűlésének:

1./ A Bizottság a PRENOR Kertészeti és Parképítő Kft. társasági szerződésének módosítását a taggyűlésnek elfogadásra javasolja az alábbiak szerint:

14.1 pont: *A társaság érdekeinek megóvása céljából az ügyvezetőt 5 tagú felügyelőbizottság ellenőrzi, melynek tagjait maximum 5 évre lehet megválasztani.*

11.3. pont: *A taggyűlés legkésőbb a tárgyév március 31. napjáig dönt az adott évi üzleti tervről*.

2. A Bizottság a PRENOR Kft. felügyelőbizottsági tagjai – Németh Kálmán, Keresztes Róbert és Bokor Miklós – lemondásának tudomásul vételét javasolja a taggyűlésnek elfogadásra.

3./ A Bizottság a felügyelőbizottság tagjainak a taggyűlés napjától 2024. november 30. napjáig terjedő időtartamra bruttó 71.000 Ft/hó díjazással

* Németh Kálmánt (an. Kutrovits Terézia, 9700 Szombathely, Jurisich u. 8. )
* Keresztes Róbertet (an. Budai Katalin, 9700 Szombathely, Bem J. u. 29/D.1.)
* Bokor Miklóst (an. Hanzl Erzsébet, 9796 Pornóapáti, Fő u. 71.)

javasolja megválasztani.

4./ A Bizottság felhatalmazza a Polgármestert, hogy a társaság taggyűlésén a fenti döntéseket képviselje.

**Felelős:** Dr. Nemény András polgármester

Bokányi Adrienn, a Gazdasági és Jogi Bizottság elnöke

(végrehajtásért: Nagyné dr. Gats Andrea, a Jogi és Képviselői Osztály vezetője

Izer Gábor Nándor, a Prenor Kft. ügyvezetője)

**Határidő**: azonnal